"Csak akkor válhatunk sikeres polgárokká, ha vannak drámai hőseink" - Interjú Balogh Rodrigóval a Roma Storytelling Fesztiválról
“Csak akkor válhatunk sikeres polgárokká, ha vannak drámai hőseink” – Interjú Balogh Rodrigóval a Roma Storytelling Fesztiválról
2017 július 28. péntek, 8:18
A Stúdió K rendezték meg az I. Nemzetközi Roma Storytelling Fesztivált. Balogh Rodrigót a Pótszékfoglaló kérdezte.
Honnan jött ennek a fesztiválnak az ötlete, miért gondolod fontosnak ennek az eseménynek a létrehozását?
Richard O’Neill, Alina Serban, Dijana Pavlovic, Mihaela Dragan / Roma Storytelling Fesztivál 2017
A színház olyan műfaj, ami a pillanaté. Ma megtörténik, holnap már nem lesz. Ebben segít a filmes rögzítés. A színházi előadások terén a filmes feldolgozás olyan, mint a házépítés során a kert: ha marad rá pénz, jó, ha viszont nem, hát akkor így jártunk. Ha kultúrexpanziót akarsz megvalósítani, akkor nagyon profin kell dolgoznod: bámulatos képekkel, gyönyörű hanggal, lélegzetelállító vágással kell élned benne. A lehető legjobbat akarjuk kihozni ezekből az előadásokból, hogy a jövőben mind a 45-ből az a tovább szűkített 30 elkészüljön, és ez nem egy-két napos munka. Olyan alkotásokról van szó, melyek segítenek átvészelni a mindennapi életünk viharait, azokat, amelyek körülöttünk Európában és Magyarországon kavarognak. Az alkotók által kreált hősök sokat tudnának segíteni a fiataloknak az útkeresésben, és azoknak, akik bármilyen cigány témához nyúlnak színházi vagy filmes alkotóként. Mert ez az anyag az önreprezentációnak egy olyan izgalmas képét mutatja meg, melyre egy nem cigány ember az élete során nem is gondolna. Tudod, amikor a gondolatviláguk, a lelkületük ott van előtted megjelenítve, akkor mindez hirtelen tök érthetővé válik. Mert gyakran félreértjük egymást. Az elmúlt évtizedekben számtalan kutatási anyag jelent meg cigányokról, melyek kapcsán végtelenül szégyenkeztem: “ilyenek, hogy az ördögbe történhettek?”.
Ha megnézed a antik görög demokráciát, a francia helyzetet, az amerikai modern demokráciát, a századfordulós Csehov Oroszországát, vagy akár a magyar helyzetet, akkor belátod, csak akkor válhatunk sikeres, dönteni tudó aktív polgárokká, ha vannak drámai hőseink, akiken keresztül internalizálható az „itt és most“ aktivitásban lévő, dönteni képes, felelősséget vállaló és változást hozó hős sikerének és bukásának kérdései. Az európai polgár értékeiről beszélek. A láttatott cigány hősök szellemi alapot fognak képezni, példát fognak adni nekünk, és ha ezeket nem mutatjuk fel, akkor elkövetjük az összes hibáját az eddigi integrációs törekvéseknek. Eurómilliárdok ömlöttek ebbe a területbe, de nem helyeztünk hangsúlyt a gazdasági integrációra. Európa cigányai nem polgárosodtak. A polgárosodás folyamatát segítené a hősök ismertté válása. Az európai polgár értékeinek mentén működő roma hősöké. Ezért van szükség a módszertanra és a terjesztésére, társadalmiasítására. Kortárs trénerek fogják tartani a workshopokat, profi oktatók, akiket 2013 óta képzünk. Ez egy hosszú folyamat, végigkísérjük az embereket az útjukon, nem hagyhatjuk elveszni őket.
A teljes interjú a Pótszékfoglalón olvasható.
Roma StorytellingStúdió KBalogh RodrigóCigány Színház